Document ID: 32004D0630

KOMISSION PÄÄTÖS,
tehty 27 päivänä heinäkuuta 2004,
jäsenvaltioissa vuonna 2004 toteutettavien lintuinfluenssaa siipikarjassa ja luonnonvaraisissa linnuissa koskevien tutkimusohjelmien hyväksymisestä sekä raportointia ja kustannusten tukikelpoisuutta koskevista säännöistä kyseisten ohjelmien täytäntöönpanokustannuksiin myönnettävän yhteisön taloudellisen tuen yhteydessä
(tiedoksiannettu numerolla K(2004) 2854)
Ainoastaan saksan-, ranskan-, hollannin-, kreikan-, tanskan-, suomen-, englannin-, italian-, ruotsin-, espanjan- ja portugalinkieliset tekstit ovat todistusvoimaisia)
(ETA:n kannalta merkityksellinen teksti)
(2004/630/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY (1) ja erityisesti sen 20 artiklan,
sekä katsoo seuraavaa:
(1)
Neuvoston päätöksessä 90/424/ETY säädetään yhteisön taloudellisesta tuesta teknisiin ja tieteellisiin toimenpiteisiin, joita tarvitaan yhteisön eläinlääkintälainsäädännön kehittämiseksi ja eläinlääketieteellisen koulutuksen järjestämiseksi.
(2)
Komission päätöksen 2004/111/EY (2) mukaan jäsenvaltioissa tehdään vuonna 2004 siipikarjassa ja luonnonvaraisissa linnuissa esiintyvää lintuinfluenssaa koskevia tutkimuksia, joiden täytäntöönpano edellyttää, että komissio on hyväksynyt vastaavat tutkimussuunnitelmat; tarkoituksena on tutkia tartuntojen esiintymistä siipikarjassa, minkä pohjalta voidaan tarkistaa nykyistä lainsäädäntöä ja saada tietoa luonnonvaraisten eläinten muille eläimille ja ihmisille mahdollisesti aiheuttamista uhista.
(3)
Komissio on tarkastellut jäsenvaltioiden toimittamia ohjelmia niiden yleisohjeiden mukaisesti, joista säädetään lintuinfluenssaa siipikarjassa ja luonnonvaraisissa linnuissa koskevien vuonna 2004 tehtävien tutkimusten täytäntöönpanosta jäsenvaltioissa tehdyn päätöksen 2004/111/EY muuttamisesta tehdyssä päätöksessä 2004/615/EY, ja todennut ohjelmien olevan yhdenmukaisia yleisohjeiden kanssa; ohjelmat olisi siksi hyväksyttävä yksitellen.
(4)
Yhteisrahoitusta voidaan myöntää myös 15 päivästä maaliskuuta 2004 lähtien aiheutuneisiin kustannuksiin, jotka liittyvät hyväksyttäväksi tarkoitettuihin ohjelmiin.
(5)
Kypros toimitti valvontaohjelman, johon se ei kuitenkaan hakenut yhteisöltä tukea, koska ohjelmaan sisältyvät suunnitellut tutkimukset ovat suppeita; ohjelma olisi kuitenkin hyväksyttävä virallisesti.
(6)
Lisäksi on asianmukaista vahvistaa säännöt tutkimustuloksista raportoimiselle ja siihen maksupyyntöön sisältyvien kustannusten tukikelpoisuudelle, joka koskee yhteisön osallistumista jäsenvaltioille ohjelmien toteuttamisesta aiheutuvien kustannusten rahoitukseen.
(7)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
1. Jäsenvaltioiden on tehtävä siipikarjassa ja luonnonvaraisissa linnuissa esiintyvää lintuinfluenssaa koskevia tutkimuksia niiden liitteessä I lueteltujen ohjelmien mukaisesti, jotka hyväksytään kyseiselle ajanjaksolle.
2. Yhteisö myöntää kullekin jäsenvaltiolle taloudellista tukea näytteenotosta ja näytteiden analysoinnista aiheutuviin kustannuksiin enintään liitteessä I vahvistettuun enimmäismäärään asti.
Tämä tuki myönnetään sillä edellytyksellä, että jäsenvaltio
a)
saattaa voimaan ohjelman täytäntöönpanon edellyttämät lait, asetukset ja hallinnolliset määräykset;
b)
toimittaa viimeistään 15 päivänä maaliskuuta 2005 komissiolle ja lintuinfluenssaan erikoistuneelle yhteisön vertailulaboratoriolle loppuraportin ohjelman teknisestä toteuttamisesta ja tuloksista liitteissä II, III, IV ja V olevien raporttimallien mukaisesti sekä todisteet sinä ajanjaksona aiheutuneista kustannuksista, jolle ohjelma on hyväksytty;
c)
panee ohjelman tehokkaasti täytäntöön; toimivaltaisen viranomaisen on erityisesti varmistettava, että siipikarjatiloilla tai teurastamoissa otetaan asianmukaiset näytteet.
2 artikla
Tämä päätös on osoitettu Belgialle, Espanjalle, Irlannille, Italialle, Itävallalle, Kyprokselle, Luxemburgille, Portugalille, Ranskalle, Ruotsille, Saksalle, Suomelle, Tanskalle ja Yhdistyneelle kuningaskunnalle.
Tehty Brysselissä 27 päivänä heinäkuuta 2004.

Labels: 0
15
20
6